OBH 4282/2000.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása
	A Mai Nap című lap 2000. augusztus 30-i száma "Adminisztrációs hiba miatt halál" címmel cikket jelentetett meg. Az írás beszámol arról, hogy a hevesi M. Lajosnénak július végén kikapcsolták a telefonját. A cikk szerint amikor az előfizető megpróbálta kideríteni a kikapcsolás okát, a MATÁV nyíregyházi kirendeltségén azt közölték vele, hogy "ő már meghalt és nem valószínű, hogy valaha is szüksége lesz még telefonvonalra."
	Élve az állampolgári jogok országgyűlési biztosáról szóló 1993. évi LIX. törvény 16. § (2) bekezdésében kapott felhatalmazással, a fenti cikk alapján a jogállamiság elvéből fakadó jogbiztonság követelménye és a tulajdonhoz való jog érintettsége folytán vizsgálatot indítottam.
	Eljárásom során az 1993. évi LIX. törvény 18. § (2) bekezdése alapján arra kértem a MATÁV Rt. elnök-vezérigazgatóját, hogy tájékoztasson a téves ügyintézés okáról, valamint a hiba észlelésekor tett intézkedésekről és azok időpontjáról.

A megállapított tényállás
	A hevesi illetőségű M. Lajosné nevére kiállított halotti anyakönyvi kivonat és az elhunyt távbeszélő állomására vonatkozó leszerelési kérelem 2000. július 20-án, faxon érkezett a Telefonos Ügyfélszolgálathoz. Az irat két oldalát két különböző, de nevükben azonos előfizető ügyirataként iktatták.
	M. Lajosné esetében a tévesen iktatott ügyirat alapján 2000. július 27-én 07:38-kor megtörtént az állomás szüneteltetésének elrendelése. A szüneteltetés berendezésére július 27-én 10:06-kor került sor.
	A panaszos még július 27-én bejelentette állomásának üzemképtelenségét a 1212 ügyfélkapcsolati számon és kérte az ügy kivizsgálását. A téves ügyintézés észlelésekor azonnal - július 27-én 15:07-kor - megtörtént a visszakapcsolás elrendelése. Az állomás visszakapcsolására július 28-án 8:40-kor került sor.
	Az előfizető részére a MATÁV augusztus 10-én és szeptember 4-én az eset okát leíró és az ügyfél elnézését kérő levelet küldött.
	A MATÁV okulva az eset tanulságaiból újraszabályozta az előfizető elhalálozásának esetére alkalmazott eljárásának rendjét. A társaság az ehhez kapcsolódó megrendelések ellenőrzésére a jövőben nagyobb gondot fordít, továbbá az iktatás rendjét is szigorította.

Az érintett alkotmányos jog
•	A Magyar Alkotmány 
2. § (1) bekezdése deklarálja, hogy a Magyar Köztársaság független, demokratikus jogállam.
A 13. § (1) bekezdése rögzíti, hogy a Magyar Köztársaság biztosítja a tulajdonhoz való jogot.

A vizsgálat megállapításai
	A MATÁV Üzletszabályzata kimondja, hogy a szolgáltató az előfizető haláláról történő tudomásulvétel időpontjától az előfizetői jogviszonyt folytatni kívánó örökös jelentkezéséig, vagy a hagyatéki eljárás jogerős befejezését követő 30. napig a jogviszonyt szünetelteti.
	A konkrét ügyben a panaszos állomása a fentebb már ismertetett adminisztrációs hiba miatt került üzemképtelen állapotba. A szolgáltató a tévedés észlelésekor haladéktalanul intézkedett az állomás visszakapcsolása iránt.
Az előfizető állomása 2000. július 27. 10:06 - július 28. 08:40 között volt üzemképtelen.
	Mivel a MATÁV az adminisztrációs hiba miatti téves ügyintézésével okozott sérelmet rövid időn belül orvosolta, továbbá a hasonló esetek jövőbeni elkerülése érdekében saját eljárási rendjét újraszabályozta; megoldódott panaszra tekintettel kezdeményezéssel élni nem kívánok.

Budapest, 2000. október 17.

Gönczöl Katalin